**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2021-06-15 Nr. TAR-66

Posėdžio data – 2021 m. birželio 8 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Artūras Razbadauskas, Alina Velykienė, Antanas Kontautas, Arvydas Cesiulis, Vaida Raugelė, Jurij Šeršniov.

Posėdyje dalyvauja Savivaldybės administracijos darbuotoja - Sveikatos apsaugos skyriaus vedėja R. Perminienė.

Kviestieji asmenys: Klaipėdos universitetinės ligoninės darbuotojų tyrimo dėl įstaigos mikroklimato vykdytojai VšĮ „Galimybių plėtra“ atstovė S. Petrošiūtė, Klaipėdos universitetinės ligoninės vyr. gydytojas V. Janušonis, KUL profesinės sąjungos pirmininkas D. Burdulis, Jungtinės profesinių sąjungų atstovybės vadovas V. Grykšas.

DARBOTVARKĖ (pritarta-7)

Informacija apie darbo grupės parengto rekomendacinių priemonių plano dėl VšĮ Klaipėdos universitetinės ligoninės veiklos tobulinimo įgyvendinimo. Pranešėja R. Perminienė.

SVARSTYTA. Informacija apie darbo grupės parengto rekomendacinių priemonių plano dėl VšĮ Klaipėdos universitetinės ligoninės veiklos tobulinimo įgyvendinimo.

Pranešėja – R. Perminienė. Primena, kad sudaryta darbo grupė parengė rekomendacinių priemonių planą dėl VŠĮ Klaipėdos universitetinės ligoninės veiklos tobulinimo įgyvendinimo. Viena iš priemonių - siūlyti Savivaldybės administracijai organizuoti nepriklausomą KUL veiklos auditą ir nepriklausomą apklausą dėl mikroklimato. Priemonė suskaidyta į dvi dalis – auditą ir mikroklimato tyrimą. Mikroklimato tyrimas buvo nupirktas 2020 metais, įvykdytos viešojo pirkimo procedūros, tiekėjas atitiko pirkimo sąlygas, sudaryta sutartis ir 2020 metais atliktas mikroklimato tyrimas.

S. Petrošiūtė – Klaipėdos universitetinės ligoninės darbuotojų tyrimo dėl įstaigos mikroklimato vykdytoja pristato ataskaitą. Pažymi, kad Klaipėdos universitetinėje ligoninėje (toliau - KUL) atliktas mikroklimato vertinimas, tyrimo tikslas – sužinoti įvairių aktualių klausimų svarbą darbuotojams, darbuotojų palankiai ir nepalankiai vertinamas sritis, darbuotojų atsidavimą\prisirišimą prie atliekamo darbo ir įstaigos. S. Petrošiūtė pristato tyrimo metodiką, tyrimo sritis, pateikia apklausos rezultatų išvadą – darbo organizavimas įstaigoje yra tinkamas ir atitinka daugumos darbuotojų lūkesčius, rekomenduojama papildomai įsigilinti į Neurochirurgijos, Anesteziologijos ir Reanimacijos klinikas, Chirurgijos, Administracijos ir Traumatologijos departamentus gilesnių vertinimų atlikimui, pravedant struktūruotą interviu su darbuotojais ar jų grupėmis konkrečių tobulinimo sričių ir prioritetų apsibrėžimui, ypatingą dėmesį atkreipti į darbo aplinką ir darbo sąlygas Neurochirurgijos klinikoje, Neurochirurgijos klinikos ir KUL administracijos departamento komunikaciją.

A. Velykienė sako, kad reikėtų susisteminti skaidres taip, kad lengviau būtų galima suvokti pateiktą informaciją. Ataskaitos pateikimo forma galėjo būti kitokia.

A. Cesiulis prašo pateikti komiteto nariams mikroklimato vertinimo medžiagą (su klausimynu).

V. Raugelė prašo Administracijos persiųsti komiteto nariams visą atliktą mikroklimato vertinimą (su klausimynu). Mano, kad svarbu kiekvienais metais įtraukti darbuotojus į tyrimą pokyčių, rezultatų stebėjimui. Teigia, kad norėtų gauti KUL Stebėtojų tarybos sprendimus (informaciją) apie rekomendacijų plano vykdymą.

D. Burdulis išreiškia abejones dėl tyrimo (atlikto mikroklimato vertinimo) rezultatų metodikos (anketų pildymo).

V. Grykšas teigia, kad karantino metu buvo sunki psichologinė situacija, komplikuota apklausa, apklausa buvo konfidenciali*.*

A. Kontautas mano, kad turime kalbėti apie apklausos rezultatus.

V. Raugelė siūlo apsispręsti dėl tolimesnės eigos, užbaigti mikroklimato tyrimo nagrinėjimą, kitame komiteto posėdyje aptarti dėl nepriklausomo KUL veiklos audito, komitetui apsispręsti, kada grįžti prie Stebėtojų tarybos informacijos dėl pasiūlytų rekomendacijų vykdymo.

V. Raugelė siūlo priimti protokolinius pavedimus – pateikti komitetui nepriklausomos apklausos medžiagą dėl mikroklimato tyrimo (su anketa), kitame komiteto posėdyje grįžti prie klausimo svarstymo, pasikviečiant KUL stebėtojų tarybos atstovus dėl rekomendacijų vykdymo, komiteto nariams, iki kito komiteto posėdžio, teikti siūlymus dėl rekomendacijų vykdymo.

K. Bagdonas mano, kad siūlymus, dėl rekomendacijų vykdymo, reikėtų teikti po Stebėtojų tarybos informacijos, įtraukiant profesinės sąjungos atstovus.

V. Raugelė sako, kad klausimą reikia spręsti lygiagrečiai.

A. Velykienė mano, kad įtraukti reikėtų ir Savivaldybės administracijos atstovus.

R. Perminienė teigia, kad patogiausia būtų pateikti informaciją apie rekomendacijų plano vykdymą spalio mėn. pradžioje.

R. Perminienė informuoja, kad 2021 metams numatytos lėšos nepriklausomam KUL veiklos auditui atlikti, pradėtas priemonės pirkimas. Teigia, kad rezultatus pateiks (apie auditą) iki metų pabaigos. R. Perminienė primena, kad priemonės (7.1. KUL vadovybei kartu su ligoninėje veikiančiomis profesinėmis sąjungomis per mėnesį nuo protokolo pateikimo dienos apsvarstyti visus Žydrūno Domino pateiktus pasiūlymus ir pastabas) tiesioginis vykdytojas buvo KUL, todėl prašo pristatyti šią priemonę.

V. Janušonis primena, kad rekomendacijos buvo priimtos sunkiu momentu. Buvo išanalizuoti Ž. Domino pasiūlymai (su profesinėmis sąjungomis, ligoninės taryba), raštu apie įvykdymą buvo informuoti meras, komitetai.

D. Burdulis teigia, kad ne visa informaciją valdo, ne viskas derinama su profesine sąjunga.

V. Raugelė siūlo išspręsti profesinių sąjungų problemas, kviestis visas 5 profesines sąjungas į komiteto posėdį, KUL stebėtojų tarybai įvardinti, kiek yra profesinių sąjungų, išsklaidyti abejones, kas jas atstovauja, kiek yra narių ir kokie klausimai su jomis derinami.

A. Velykienė sako, kad ir KUL administracijos personalo padalinys atsakingas už darbo aplinkos gerinimą. Svarbus visų bendradarbiavimas.

V. Grykšas teigia, kad D. Burdulio profesinė sąjunga nėra prisistačiusi oficialiai.

V. Raugelė ragina profesinę sąjungą imtis atsakomybės ir veikti pagal įstatymą - tai aptarti KUL profesinėse sąjungose, stebėtojų taryboje.

A. Razbadauskas sako, kad profesinė sąjunga negali veikti anonimiškai.

K. Bagdonas siūlo klausimą aptarti KUL stebėtojų taryboje ir informuoti komitetą.

A. Velykienė siūlo Savivaldybės administracijai ir KUL išsiaiškinti situaciją (dėl veikiančių profesinių sąjungų), nes tai ne komiteto funkcija.

V. Raugelė siūlo profesinei sąjungai (D. Burdulio) eiti kompromiso keliu, pateikti duomenis, laikytis įstatymo nuostatų, KUL stebėtojai tarybai ir KUL administracijai aptarti bendradarbiavimo tvarką su profesinėmis sąjungomis, prašo Sveikatos apsaugos skyriaus pateikti komiteto nariams KUL informaciją apie Infekcijų kontrolės grupės išvadas. Visą tai priimti protokoliniu sprendimu.

A. Razbadauskas sutinka, kad reikalingas aiškumas ir pritaria protokoliniam sprendimui.

K. Bagdonas mano, kad D. Burdulio profesinei sąjungai reikia pasikonsultuoti su teisininkais.

NUTARTA. Priimti protokolinius pavedimus:

1. Pateikti komiteto nariams nepriklausomos apklausos medžiagą dėl mikroklimato tyrimo (su klausimynu).

2. Grįžti (spalio mėnesį) prie klausimo svarstymo, pasikviečiant KUL stebėtojų tarybos atstovus dėl informacijos pateikimo apie rekomendacijų vykdymą.

3. Siūlyti komiteto nariams, iki kito komiteto posėdžio, teikti siūlymus dėl rekomendacijų vykdymo.

4. Įpareigoti profesinę sąjungą (D. Burdulio) pateikti duomenis įstatymo nuostatų atstovavimui.

5. KUL stebėtojų tarybai ir KUL administracijai aptarti bendradarbiavimo tvarką su profesinėmis sąjungomis.

6. Prašyti Sveikatos apsaugos skyriaus pateikti komiteto nariams Infekcijų kontrolės grupės išvadas.

Posėdis baigėsi 15.10 val.

Posėdžio pirmininkas Kazys Bagdonas

Posėdžio sekretorė Lietutė Demidova